नारदपुराणम्- पूर्वार्धः/अध्यायः १०१
श्रीब्रह्मोवाच ।।
श्रृणु वत्स प्रवक्ष्यामि पुराणं दशमं तव ।।
ब्रह्मवैवर्तकं नाम वेदमार्गानुदर्शकम् ।। १०१-१ ।।

सावर्णिर्यत्र भगवान्साक्षाद्देवर्षये स्थितः ।।
नारदाय पुराणार्थं प्राह सर्वमलौकिकम् ।। १०१-२ ।।

धर्मार्थकाममोक्षाणां सारः प्रीतिर्हरौ हरे ।।
तयोरभेदसिद्ध्यर्थं ब्रह्मवैवर्तमुत्तमम् ।। १०१-३ ।।

रथंतरस्य कल्पस्य वृत्तांतं यन्मयोदितम् ।।
शतकोटिपुराणे तत्संक्षिप्य प्राह वेदवित् ।। १०१-४ ।।

व्यासश्चतुर्द्धा संव्यस्य ब्रह्मवैवर्तसंज्ञिते ।।
अष्टादशसहस्रं तत्पुराणं परिकीर्तितम् ।। १०१-५ ।।

ब्रह्मप्रकृतिविघ्नेशकृष्णखंडसमन्वितम् ।।
तत्र सूतर्षिसंवादे पुराणोपक्रमस्ततः ।। १०१-६ ।।

सृष्टिप्रकरणं त्वाद्यं ततो नारदवेधसोः ।।
विवादः सुमहान्यत्र द्वयोरासीत्पराभवः ।। १०१-७ ।।

शिवलोकगतिः पश्चाज्ज्ञानलाभः शिवात्मने ।।
शिववाक्येन तत्पश्चान्मरीचेर्नारदस्य तु ।। १०१-८ ।।

गमनं चैव सावर्णेर्ज्ञानार्थँ सिद्धसेविते ।।
आश्रमे सुमहापुण्ये त्रैलोक्याश्चर्यकारिणी ।। १०१-९ ।।

एतद्धि ब्रह्मखंडं हि श्रुतं पापविनाशनम् ।।
ततः सावर्णिसंवादो नारदस्य समीरितः ।। १०१-१० ।।

कृष्णमाहात्म्यसंयुक्तो नानाख्यानकथोत्तरम् ।।
प्रकृतेरंशभूतानां कलानां चापि वर्णितम् ।। १०१-११ ।।

माहात्म्यं पूजनाद्यं च विस्तरेण यथास्थितम् ।।
एतत्प्रकृतिखंडं हि श्रुतं भूतिविधायकम् ।। १०१-१२ ।।

गणेशजन्मसंप्रश्नः सपुण्यकमहाव्रतम् ।।
पार्वत्याः कार्तिकेयेन सह विघ्नेशसंभवम् ।। १०१-१३ ।।

चरितं कार्तवीर्यस्य जामदग्र्यस्य चाद्भुतम् ।।
विवादः सुमहानासीज्जामदग्र्यगणेशयोः ।। १०१-१४ ।।

एतद्विघ्नेशखंडं हि सर्वविघ्नविनाशनम् ।।
श्रीकृष्णजन्मसंप्रश्नो जन्माख्यानं ततोऽद्भुतम् ।। १०१-१५ ।।

गोकुले गमनं गश्चात्पूतनादिवदाद्भूताः ।।
बाल्यकौमारजा लीला विविधास्तत्र वर्णिताः ।। १०१-१६ ।।

रासक्रीडा च गोपीभिः शारदी समुदाहृता ।।
रहस्ये राधया क्रीडा वर्णिता बहुविस्तरा ।। १०१-१७ ।।

सहाक्रूरेण तत्पश्चान्मथुरागमनं हरेः ।।
कंसादीनां वधे वृत्ते कृष्णस्य द्विजसंस्कृतिः ।। १०१-१८ ।।

काश्यसांदीपनेः पश्चाद्विद्योपादानमद्भुतम् ।।
यवनस्य वधः पश्चाद्द्वारकागमनं हरेः ।। १०१-१९ ।।

नरकादिवधस्तत्र कृष्णेन विहितोऽद्भुतः ।।
कृष्णखंडमिदं विप्र नृणां संसारखंडनम् ।। १०१-२० ।।

पठितं च श्रुतं ध्यातं पूजितं चाभिवंदितम् ।।
इत्येतद्ब्रह्मवैवर्तपुराणं चात्यलौकिकम् ।। १०१-२१ ।।

व्यासोक्तं चादि संभूतं पठञ्छृण्वन्विमुच्यते ।।
विज्ञानाज्ञानशमनाद्धोरात्संसारसागरात् ।। १०१-२२ ।।

लिखित्वेदं च यो दद्यान्माध्यां धेनुसमन्वितम् ।।
ब्रह्मलोकमवाप्नोति स मुक्तोऽज्ञानबंधनात् ।। १०१-२३ ।।

यश्चानुक्रमणीं चापि पठेद्वा श्रृणुयादपि ।।
सोऽपि कृष्णप्रसादेन लभते वांछितं फलम् ।। १०१-२४ ।।

इति श्रीबृहन्नारदीयपुराणे पूर्वभागे बृहदुपाख्याने ब्रह्मवैवर्तपुराणानुक्रमणीनिरूपणं नामैकोत्तरशततमोऽध्यायाः ।। १०१ ।।

नारदपुराणम्- पूर्वार्धः